Μουστοκούλουρα τραγανά
Ο Κώστας Δαρεμάς, από τον γνωστό φούρνο Δαρεμά στο Μαρκόπουλο, που είναι διάσημος για τα μουστοκούλουρά του, μας έδωσε μια παλιά, παραδοσιακή συνταγή για τραγανά και απίστευτα νόστιμα μουστοκούλουρα.
2 ποτήρια του νερού εξαιρετικό παρθένο ελαιόλαδο , 1 ποτήρι του νερού ζάχαρη λευκή, κρυσταλλική , 1 ποτήρι του νερού μούστος «κομμένος» (με αυτή τη μορφή τον αναζητάμε σε οινοποιεία, ορισμένες κάβες, παντοπωλεία και μπακάλικα), 1/2 ποτηράκι του κρασιού ούζο , 1/2 ποτηράκι του κρασιού κονιάκ , 1 κουτ. γλυκού αμμωνία σκόνη (στο ράφι με τα μπαχαρικά ή τα υλικά ζαχαροπλαστικής) , 1 κουτ. γλυκού μαγειρική σόδα, 1 κουτ. γλυκού γαρίφαλο σε σκόνη , 1 κουτ. γλυκού κανέλα σε σκόνη, περίπου 1 κιλό αλεύρι για όλες τις χρήσεις
Για να ετοιμάσουμε τα μουστοκούλουρα αρχικά σε μια λεκάνη ανακατεύουμε καλά με τα χέρια μας το ελαιόλαδο, τη ζάχαρη, τον μούστο, το ούζο, το κονιάκ, το γαρίφαλο και την κανέλα, μέχρι η ζάχαρη να μισολιώσει.Σε ένα μπολάκι ανακατεύουμε λίγο από το αλεύρι μαζί με την αμμωνία και τη μαγειρική σόδα, και το ρίχνουμε στη λεκάνη ανακατεύοντας με το χέρι, μέχρι να ενσωματωθεί. Προσθέτουμε σταδιακά όσο από το υπόλοιπο αλεύρι χρειαστεί, μέχρι να φτιάξουμε μια ζύμη ιδιαίτερα μαλακή και εύπλαστη. Κόβουμε κομμάτια περίπου όσο ένα καρύδι (25-30 γρ.) και πλάθουμε το καθένα σε λεπτό κορδόνι. Το τυλίγουμε σε λεπτό κουλουράκι ή το πλέκουμε κοτσιδάκι και τα αραδιάζουμε σε λαμαρίνα φούρνου στρωμένη με λαδόκολλα (βγαίνουν περίπου 3 λαμαρίνες).Τα ψήνουμε σε φούρνο προθερμασμένο στους 200°C, για 25 λεπτά.Τα αφήνουμε να κρυώσουν σε σχάρα.
Αλεύρι (ζύμες),Ζάχαρη,Κρασί